Ошо һүҙҙәр ысын мәғәнәһендә легендар “Рух” рок төркөмөнөң алыштырғыһыҙ етәксеһе, күренекле үҙешмәкәр композитор, йырсы Ирек Атановҡа бағышланған. Ошо көндәрҙә Ирек Атановтың юбилейы айҡанлы район мәҙәниәт йортонда күп йылдар уның ижадына тоғро ҡалған иҫәпһеҙ-һанһыҙ тамашасыларын йыйып, ижад кисәһен уткәрҙе. Кисә барышында ул ижад иткән йырҙар ғына башҡарылды. Иректең йырҙарын башҡарған районыбыҙҙың һәүәҫкәр йырсылары Урал Аҡъюлов, Гөлфиә Хәләфетдинова, Азат Искужин, Сәриә һәм Юлай Аскаровтар менән бер рәттән уның “Юлдаш -2015” телевизион конкурсы финалисы, “Йырға тоғролоҡ” номинацияһы дипломанты, бер туған апайы Фәниҙә Атанова, Ейәнсура районының моңло тауышлы һандуғасы Хәлиҙә Ҡолшариповалар сығыш яһаны. Байрамдың иң юғары нөктәһе булып күптән танылып, тамашасы һөйөүен яулаусы легендар “Рух ” төркөмөнөң сығышы булды.